করযোগ্য আয় থাকলে রিটার্ন না দিলে জরিমানা || অর্থ বাণিজ্য || জনকন্ঠ
করযোগ্য আয় থাকলে রিটার্ন না দিলে জরিমানা
অর্থনৈতিক রিপোর্টার ॥ করযোগ্য আয় রয়েছে, অথচ আয়কর রিটার্ন দাখিল করছেন না- এমন করদাতাদের শনাক্ত করতে পারলে করসহ জরিমানা আদায় করা হবে। আয়করের বিশাল লক্ষ্যমাত্রা অর্জন করতে এ ধরনের একগুচ্ছ পরিকল্পনা নিয়েছে জাতীয় রাজস্ব বোর্ড (এনবিআর)।
চলতি অর্থবছর থেকে এনবিআর জরিপের মাধ্যমে করযোগ্য আয় রয়েছে অথচ আয়কর রিটার্ন দাখিল করেনি এ ধরনের ব্যক্তি বা প্রতিষ্ঠানের সন্ধান পেলে করসহ জরিমানা আরোপ করা হবে। এর আগে আয়কর রিটার্ন দাখিলে দেরি হলে এককালীনসহ দৈনিকভিত্তিতে জরিমানা আদায় করা হতো। এবারই প্রথম এ ধরনের উদ্যোগ নেয়া হলো। এনবিআরের রাজস্ব আদায়ের পরিকল্পনার মধ্যে এটি রয়েছে।
প্রতিবছরই বাজেট পাসের পর খাতভিত্তিক রাজস্ব আদায়ে এ ধরনের কর্মপরিকল্পনা নিয়ে থাকে এনবিআর। আয়করের লক্ষ্যমাত্রা অর্জনে ১১টি পরিকল্পনা নিয়েছে এনবিআর। এর মধ্যে অগ্রিম আয়কর আদায়ে সার্কেলভিত্তিক তালিকা প্রস্তুত, তালিকাভুক্ত করদাতাদের সঙ্গে যোগাযোগ, রিটার্নের ভিত্তিতে কর দিতে ব্যর্থ করদাতাদের জরিমানা, রিটার্ন দাখিলে ব্যর্থ করদাতাদের জরিমানা আদায় উল্লেখযোগ্য।
এ ছাড়া বড় অঙ্কের বকেয়া করদাতাদের তালিকা তৈরি, উৎসে আয়কর আদায়ে টিম গঠন, বকেয়া দাবি আদায় আইনি পদক্ষেপ গ্রহণ, এডিআরের মাধ্যমে বকেয়া কর আদায়, হাইকোর্টে বিচারাধীন রিট ও রেফারেন্স মামলা নিষ্পত্তি, করদাতা বৃদ্ধিতে জরিপ চালানো, অডিট মামলা নির্বাচন ও তালিকা তৈরি এনবিআরের পরিকল্পনায় রয়েছে।